EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du, Nafarroako Parlamentuko 3747 irteera-zenbakiarekin erregistratua, 2023ko urriaren 9an (11-23/PES-128 galdera), Nafarroako autobidean joana eta etorria egun berean egiten duten bidaiarientzako deskontuei buruz. Hona Ekonomia eta Ogasuneko kontseilariak ematen dion informazioa:

**1.- Gobernuak noiz arte finantzatu nahi du joan-etorria egunean bertan egiten duten AP-15eko erabiltzaileendako deskontuen kostua? 2023ko ekitaldian soilik ala hurrengo urteetan ere bai?**

Nafarroako Gobernuak aipatutako deskontuak aplikatzeko epea luza dadila onesteko urriaren 18an hartutako erabakiak ezartzen du aplikatzeko epea *2019ko urtarrilaren 23an onetsitako aldi baterako deskontua amaitzen den unean bertan* hasiko dela (Nafarroako Ogasun Publikoari buruzko apirilaren 4ko 13/2007 Foru Legearen 40. artikuluan zenbait urteko gastuen konpromisoak hartzeko ezarritako gehieneko epea). Halaber, honako hau aurreikusten du: *Une horretan aplikatzeko epea luzatu ahal izanen da, eta horretarako Nafarroako Gobernuak berariazko baimena ematea behar izanen da.*

**2.- Deskontuak ordaintzeak zer kostu izanen du aurrekontu-ekitaldi honetan?**

Kostu zehatza ezin da aurrez zehaztu; alabaina, 2023ko aurreko hilabeteetan aplikatutako deskontuen zenbatekoetan oinarrituta, 384.000,00 euroko kostua zenbatetsi da.

**3.- Nola finantzatuko da kostu hori eta zer aurrekontu-aldaketa egitea aurreikusten du?**

Aurrekontuen eta Ondarearen zuzendari nagusiaren urriaren 16ko 377E/2023 Ebazpenaren bidez baimena eman da kreditu gehikuntzaren bitartez aurrekontua aldatzeko, 2023. urteari dagokion gastua finantzatzeko.

**4.- Deskontu horiek ordaintzeak zer kostu izanen luke aurrekontu-ekitaldi batean?**

Neurri hori indarrean izan den urteetan aplikatutako deskontuei buruz dagoen informazioaren arabera, urteko 2.880.000 euroko gastua zenbatetsi da.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2023ko azaroaren 2an.

Ekonomia eta Ogasun kontseilaria: José Luis Arasti Pérez